钦定古今图书集成/明伦汇编/官常典/第524卷 > 贺祉
## 钦定古今图书集成/明伦汇编/官常典/第524卷 > 贺祉

按《元史》本传：“祉，益都人。父进，尝平涟水有功，为元帅
左监军，守淄州，改千户，守胶州。祉初以质子入宿卫，
至元六年，袭父职为千户，仍守胶州。七年，宋兵攻胶
州，祉固守，战退之。十年，领舟师五百艘为先锋，攻五
河口城，军还殿后。时宋兵以巨索横截淮水，号混江
龙，祉用大刀断之，却其救兵，清河城遂降。攻高邮、宝”
应，战淮安城下，尸填壕中。丞相伯颜以其功上闻，授
武节将军。攻泗州，获战船五百艘。还，从右丞别乞里
迷失入朝，帝赐以弓矢、锦衣、鞍勒，加宣武将军，镇新
城，绝淮安、宝应粮道，降之，得战船六百艘及器械。上于行枢密院，遂命领宝应军民事。十四年，特赐金虎
符、怀远大将军。二十年，建宁路黄华反，以所领军捕
之，有功。二十四年，以征交趾请行，湖广行省檄令守
辎重，屯思明州。军还，至建康，卒。